b'\n_START_ARTICLE_\nBritansko-sovjetska invazija na Iran\n_START_PARAGRAPH_\nBritansko-sovjetska invazija na Iran (angle\xc5\xa1ko tajno ime: Operacija Countenance) je operacija v 2. svetovni vojni, ki je potekala v avgustu 1941. S to operacijo sta Velika Britanija in Sovjetska zveza napadli in okupirali Iran. Namen te operacije je bilo zavzetje iranskih naftnih vrelcev in transportnih poti za oskrbovanje Sovjetske zveze med 2. svetovno vojno.\n_START_SECTION_\nUvod\n_START_PARAGRAPH_\n\xc5\xbde dolgo pred za\xc4\x8detkom druge svetovne vojne in vzponom nacizma  je takratni iranski \xc5\xa1ah Reza Pahlavi navezal tesnej\xc5\xa1e gospodarske stike z Nem\xc4\x8dijo, da bi dr\xc5\xbeavo zavaroval pred britanskimi in sovjetskimi vplivi, ki so bili predvsem v gospodarskem smislu ve\xc4\x8dinoma neugodni za Iran. Velika Britanija je namre\xc4\x8d \xc5\xbee pred vojno izkori\xc5\xa1\xc4\x8dala iranske naftne zaloge, pri \xc4\x8demer je bil Iran kljub pogodbi o sodelovanju med dr\xc5\xbeavama na slab\xc5\xa1em. Iran je namre\xc4\x8d od vseh poslov z nafto dobil le 10 - 15% dobi\xc4\x8dka._NEWLINE_Po za\xc4\x8detku 2. svetovne vojne so se dobri odnosi med dr\xc5\xbeavama nadaljevali, vendar je Iran ostal nevtralna dr\xc5\xbeava in ni sodeloval v bojih, ravno tako ni podpiral nacisti\xc4\x8dne doktrine (med drugim je preko svojih veleposlani\xc5\xa1tev v Evropi organiziral evakuacijo Judov in jim podelil iransko dr\xc5\xbeavljanstvo). Britanci so kljub vsemu za\xc4\x8deli verjeti, da bo iranska naftna industrija, ki je Britancem zagotavljala veliko nafte, prej ali slej padla v nem\xc5\xa1ke roke._NEWLINE_Medtem so Sovjeti pa so iskali novo pot za dostavo zavezni\xc5\xa1ke voja\xc5\xa1ke pomo\xc4\x8di in zalog v Sovjetsko zvezo, saj so nem\xc5\xa1ki napadi in zaledenitev morja onemogo\xc4\x8dili dostavo preko Severnega morja in Baltika. Najbolj primerna se jim je zato zdela pot iz Perzijskega zaliva \xc4\x8dez Iran v Sovjetsko zvezo._NEWLINE_Da bi Britanci in Sovjeti za\xc5\xa1\xc4\x8ditili svoje interese, so za\xc4\x8deli s pritiski na Iran. Zahtevali so prekinitev sodelovanja z Nem\xc4\x8dijo ter izgon nem\xc5\xa1kih delavcev, in\xc5\xbeenirjev in diplomatov. \xc5\xa0ah ni \xc5\xbeelel ugoditi njihovim zahtevam, saj je bil Iran med 2. svetovno vojno nevtralna dr\xc5\xbeava in ni videl razloga za prekinitev odnosov z Nem\xc4\x8dijo. Zato sta Britanija in Sovjetska zveza po ve\xc4\x8dkratni gro\xc5\xbenji z napadom 25. avgusta 1941 za\xc4\x8dela z napadom na Iran._NEWLINE_\xc5\xa0ah Reza Pahlavi je za pomo\xc4\x8d pri tej zadevi prosil ameri\xc5\xa1kega predsednika Franklina D. Roosevelta, ki pa zaradi strate\xc5\xa1kih interesov zavezni\xc5\xa1ke Velike Britanije in Sovjetske zveze ni \xc5\xbeelel posredovati, je pa obljubil, da invazija ne bo kr\xc5\xa1ila ozemeljske celovitosti Irana.\n_START_SECTION_\nInvazija\n_START_PARAGRAPH_\nBritanske sile so v Iran vdrle iz Iraka z dvema divizijama in tremi brigadami. Iranska vojska se je na napad sicer pripravila, vendar kljub enakovrednemu \xc5\xa1tevilu vojakov Iran ni imel dovolj izku\xc5\xa1enj in voja\xc5\xa1ke tehnike za boj na ve\xc4\x8d frontah. Britanske sile so uni\xc4\x8dile tudi iransko mornarico, preden je ta uspela organizirati odpor, zato niso imele te\xc5\xbeav z zavzetjem pristani\xc5\xa1\xc4\x8da in naftnih vrelcev pri Abadanu na jugu Irana. K hitremu napredovanju zaveznikov je pripomoglo tudi dejstvo, da \xc5\xa1ah ni dovolil uni\xc4\x8denja cestne in \xc5\xbeelezni\xc5\xa1ke infrastrukture. _NEWLINE_V provinci Kuzestan v notranjosti dr\xc5\xbeave je bil odpor mo\xc4\x8dnej\xc5\xa1i. Posebej mo\xc4\x8dna je bila iranska obramba pri mestu Ahvaz, ki je uspela zaustaviti britansko napredovanje. Kljub temu je 29. avgusta iranske poveljnike dosegla novica o prekinitvi ognja, zato so z odporom prenehali. Tudi napredovanje v osrednji del Irana Britancem ni predstavljalo posebnih te\xc5\xbeav. Iranske sile so v pokrajini Kerman\xc5\xa1ah na zahodu Irana organizirale obrambo pred britanskim napredovanjem, vendar ta ni bila uspe\xc5\xa1na zaradi britanske premo\xc4\x8di in slabega vodenja iranskih sil v regiji. Pot do Teherana je bila s tem odprta. _NEWLINE_Sovjetske sile so v Iran vdrle s Kavkaza in zasedle severni del dr\xc5\xbeave. Poveljnik enot, katerih naloga je bila obramba severnega dela dr\xc5\xbeave, je zbe\xc5\xbeal in voja\xc5\xa1ke enote na tem podro\xc4\x8dju so tako ostale brez vodenja in brez oskrbovanja. Iranske sile so organizirale mo\xc4\x8dan odpor ob Kaspijskem jezeru, vendar so jih kasneje uni\xc4\x8dili sovjetski bombniki, ki so mo\xc4\x8dno bombardirali tudi mesta na severu. Tudi sovjetske sile kljub iranskim poskusom, da zadr\xc5\xbeijo sovjetsko napredovanje, niso imele te\xc5\xbejega dela in po \xc5\xa1tirih dneh so se ustavile pribli\xc5\xbeno 150 km pred Teheranom. Iran je bil s tem prakti\xc4\x8dno razdeljen na dva dela._NEWLINE_\xc5\xa0ah je bil zaradi hitrega poraza svoje vojske, ki jo je opremljal precej dolgo \xc4\x8dasa, zelo nezadovoljen. Ko je odkril, da so za neuspeh precej krivi tudi nekompetentni voja\xc5\xa1ki poveljniki, od katerih so nekateri o\xc4\x8ditno simpatizirali z okupatorjem in sabotirali delovanje podrejenih enot, je odpustil vrhovnega poveljnika oboro\xc5\xbeenih sil in 29. avgusta ukazal prenehanje vseh voja\xc5\xa1kih akcij ter za\xc4\x8del s pogajanji z Britanci in Sovjeti._NEWLINE_Britanci so zahtevali, da Iran nemudoma iz\xc5\xbeene nem\xc5\xa1ke diplomate in in\xc5\xbeenirje, zapre diplomatska predstavni\xc5\xa1tva drugih dr\xc5\xbeav sil osi, preostale nem\xc5\xa1ke dr\xc5\xbeavljane pa izro\xc4\x8di okupacijskim silam. \xc5\xa0ah je namesto tega uredil skriven odhod nem\xc5\xa1kih dr\xc5\xbeavljanov iz Irana, zato so Britanci in Sovjeti zasedli Teheran. \xc5\xa0ah je bil aretiran in izgnan v Ju\xc5\xbenoafri\xc5\xa1ko republiko, kjer je kmalu zatem umrl. Na prestolu ga je zamenjal njegov 22-letni sin Mohamed Reza Pahlavi, ki je nato vladal do islamske revolucije leta 1979._NEWLINE_Novi \xc5\xa1ah je januarja 1942 z Britanci in Sovjeti podpisal pogodbo o nevoja\xc5\xa1kem sodelovanju, ki je med drugim okupacijske sile zavezoval k odhodu iz Irana v \xc5\xa1estih mesecih po koncu vojne. S tem je bila oskrbovalna pot preko Irana odprta.'